BG Официален вестник на Европейския съюз C 200/5

Становище на Комитета на регионите относно „Стратегическа европейска рамка за международно сътрудничество в областта на науката и технологиите“

(2009/C 200/02)

КОМИТЕТЪТ НА РЕГИОНИТЕ

— отбелязва, че местните и регионалните власти изпълняват особено важна роля в превръщането на Европейското научноизследователско пространство (ЕНП) в реалност;

— подчертава, че Европейската комисия и държавите-членки следва да вземат необходимите мерки, за да гарантират, че местните и регионалните власти са включени пълноценно и ефективно в управлението на инициативи, свързани с ЕНП;

— признава нуждата от сътрудничество между ЕС и съседните му страни в областта на науката и технологиите. Това предполага участието на нашите съседи не само в европейската Рамкова програма за научни изследвания, но също и в другите измерения на Европейското научноизследователско пространство, като например координиране на научноизследователски програми и инфраструктури, прилагане на принципите на споделяне на знания и безпрепятствена мобилност на изследователите;

— изразява желание да се осигури координирано използване на РП7, структурните фондове, CIP и Европейския земеделски фонд за развитие на селските райони (ЕЗФРСР), тъй като това е изключително важно за конкурентоспособността на ЕС и за синергиите между сближаване, научни изследвания, висше образование и политики в областта на иновациите на национално и регионално равнище, както се посочва в предходни становища на КР.

Докладчик : Jyrki Myllyvirta (FI/ЕНП), кмет на Lahti

Отправни документи:

Съобщение на Комисията до Съвета и до Европейския парламент: „Стратегическа европейска рамка за международно сътрудничество в областта на науката и технологиите“

COM(2008) 588 окончателен

I. ПОЛИТИЧЕСКИ ПРЕПОРЪКИ

КОМИТЕТЪТ НА РЕГИОНИТЕ

Значение за местните и регионалните равнища и КР

1. отбелязва, че местните и регионалните власти изпълняват особено важна роля в превръщането на Европейското научноизследователско пространство (ЕНП) в реалност. Те са основни участници в разработването на регионални стратегии за научни изследвания и иновации, често управляват изследователски институции и предоставят подкрепа за иновационни среди, тъй като притежават необходимия опит. Нещо повече, в общия случай градовете или регионалните администрации имат признати законодателни правомощия и свой бюджет за научни изследвания или по някакъв друг начин са важна движеща сила и съфинансират научноизследователски и развойни дейности. Наличието на ефективни и работещи институционални системи на местно и регионално равнище е от първостепенно значение за планирането и осъществяването на успешна и плодотворна научноизследователска дейност;

2. следователно местните и регионалните власти са сред основните заинтересовани страни в политики и инициативи за задълбочаване, и дори още по-важно, за разширяване на ЕНП, в частност на неговата визия за силни научноизследователски и академични институции, вписани в иновационна среда, както и в международно сътрудничество и в координиране на научноизследователски дейности;

3. подчертава голямото значение на градовете и регионите в развитието на иновационна среда. Техните политики имат съществено въздействие както върху изграждането на Европейското научноизследователско пространство по отношение на мобилността на научните работници — само една разнообразна, толерантна и иновативна среда привлича научните работници — и като центрове за развитие на научноизследователската инфраструктура. В тази връзка от значение са местните иновационни политики, технологичните центрове, бизнес инкубаторите, научните паркове и рисковият капитал (1);

Общи бележки

4. счита предложената инициатива за важен принос към задълбочаването и разширяването на ЕНП. В становището си „Европейското научноизследователско пространство — нови перспективи“ (1) Комитетът подчерта необходимостта от засилване на процеса на създаване на ЕНП като стъпка към превръщането на Европа в най-динамичната икономика в света (2);

5. подчертава, че Европейската комисия и държавите-членки следва да вземат необходимите мерки, за да гарантират, че местните и регионалните власти са включени пълноценно и ефективно в управлението (2) на инициативи, свързани с ЕНП. Знанието и иновациите трябва да се превърнат в движещите сили на икономиката. Активното участие на местните и регионалните власти в ЕНП ще доведе до увеличаване на производителността и конкурентоспособността;

6. отбелязва, че градовете и регионите имат особено значение за международното сътрудничество в областта на науката и технологиите. Посредством програми за подкрепа и чрез условията на структурната и законодателната рамка в контекста на техните научноизследователски политики, градовете и регионите допринасят значително за създаване на европейска добавена стойност в областта на научноизследователската дейност, както и за оформянето и активизирането на Европейското научноизследователско пространство (1);

7. приветства съобщението и в частност целта му да подсили научната и технологичната база на ЕС, да повиши конкурентоспособността на предприятията и да спомогне за преодоляването на глобални предизвикателства в контекста на „глобалната отговорност“;

8. припомня на Европейската комисия, че ще наблюдава отблизо договорения принцип за обхващане на градове и „регионални органи, както и заинтересовани участници като университети и изследователски организации, гражданското общество и стопанския сектор, които следва да участват активно в управлението на европейското изследователско пространство“ (3), както и поетите ангажименти за спазване на принципите на субсидиарност и променлива геометрия;

9. признава нуждата от сътрудничество между ЕС и съседните му страни в областта на науката и технологиите. Това предполага участието на нашите съседи не само в европейската Рамкова програма за научни изследвания (4), но също и в другите измерения на Европейското научноизследователско пространство, като например координиране на научноизследователски програми и инфраструктури, прилагане на принципите на споделяне на знания и безпрепятствена мобилност на изследователите (5);

10. подчертава значението на сътрудничеството със съседни страни в областта на науката и технологиите, което също може да има голямо въздействие върху регионалното развитие на територията на ЕС. Това се отнася както за Русия, която притежава значителен капацитет в областта на науката и технологиите, така и за държавите от Източна Европа, Балканите и Средиземноморието, които не са членки на ЕС;

Значение на съществуващите научноизследователски програми и финансови инструменти на ЕС за отварянето на ЕНП

11. приветства дейностите, насочени към отваряне за съседни страни на Седмата рамкова програма за научни изследвания (РП7) и Рамковата програма за конкурентоспособност и иновации (CIP), което би придало още по-голямо териториално измерение на тези програми;

12. припомня заключенията на експертната група по ЕНП (6), отнасящи се до нарастващото значение на националните и регионалните участници в разработването на големи нови европейски инициативи, като ERA-NET, Eurostars, Европейския институт за иновации и технологии (EIT) или съвместните технологии и клъстери;

13. изразява желание да се осигури координирано използване на РП7, структурните фондове, CIP и Европейския земеделски фонд за развитие на селските райони (ЕЗФРСР), тъй като това е изключително важно за конкурентоспособността на ЕС и за синергиите между сближаване, научни изследвания, висше образование и политики в областта на иновациите на национално и регионално равнище, както се посочва в предходни становища на КР (7);

14. подчертава, че европейският капацитет за научни изследвания, обучение и иновации трябва да бъде повишен в контекста на подкрепата за научноизследователската инфраструктура, изследванията в полза на МСП, регионалните клъстери, основаващи се на научни изследвания, като се разгърне научноизследователският потенциал в европейските региони по цел „Конвергенция“, въпросите, свързани с „науката в обществото“ и „хоризонталните“ дейности в областта на международното сътрудничество (8);

15. се застъпва за широкообхватно тълкуване на концепцията за иновациите, обхващащо социалните и хуманитарните науки и тяхното плодотворно взаимодействие с културата на градските и регионалните общности;

16. отбелязва, че целта да се получи критична маса на равнище научни институции и международни мрежи зависи от темата на проучването, областта на изследване и участниците. Не бива към всички международни партньорства да се прилага „универсален“ подход.

17. припомня посочената в Зелената книга цел (5): намиране на добър баланс между институционалното финансиране и това на конкурсна основа. В съответствие с възгледите, изразени в предходни становища по свързани въпроси, Комитетът на регионите призовава за последващ дебат по намирането на подходящ баланс между институционалното финансиране и това на конкурсна основа;

18. подкрепя идеята, която вече беше изтъкната в предходни позиции (1) — изборът на интересни и полезни области за изследване да се извършва от научните работници и техните организации и свързването в мрежа да се извършва доброволно (отдолу-нагоре) и хоризонтално, вместо да се отдава предпочитание на утежненото управление отгоре-надолу и на произтичащото от това формализирано сътрудничество;

19. призовава за съгласуваност на политиките, когато става дума за многостепенни програми и програми с участие на многобройни заинтересовани страни, особено такива, които включват партньори от трети страни и изискват създаване на ефективна многостепенна система на управление (7);

Мобилност на изследователите

20. изразява пълно съгласие с идеята, че мобилността на изследователите е основен елемент на международното сътрудничество в областта на науката и технологиите и подчертава следните аспекти: — постигането на напредък по отношение на мобилността на научните работници, включително и необходимите законодателни промени в областта на правото на пребиваване и пенсионното осигуряване, както и допълнителните мерки за подпомагане на семейството следва да се считат за особено важни за развитието на Европейско научноизследователско пространство (1); — възможностите за кариерно развитие и мобилност на научните работници (9) следва да се засилят чрез определяне на оптимален политически набор от национални и общностни инструменти и по-нататъшно развитие на уменията на всички научни работници. Необходимо е да се насърчава интересът към научните изследвания и иновациите в обществото, особено сред младите хора;

21. посочва необходимостта от привличането на бележити научни работници от страните извън Европа и затова изтъква значението на програмите за мобилност на ЕС, като програмата „Мария Кюри“ и приветства мерките, които бяха взети в някои региони в подкрепа на завръщането на научни работници (1);

Глобална научноизследователска инфраструктура и отворени научноизследователски програми

22. изразява съгласие със заключенията на Съвета за конкурентоспособност от 30 май 2008 г., в които се призовават Комисията и държавите-членки да подкрепят регионалните и местните власти в кандидатстването за съвременни научноизследователски инфраструктури, тяхното изграждане и развитие. В този контекст, Комитетът предлага: — да се гарантира пълно участие на регионалните и местните власти в разработването на пътната карта за Европейския стратегически форум за научноизследователски инфраструктури (ESFRI) (10) и особено в приоритизирането на вече одобрените 35 ключови проекта с европейско значение; — да се отчете значението на регионалните и местните власти и тяхното участие в Европейската научноизследователска инфраструктура (ERI); — да се осигури реално участие на местните и регионалните власти в ефективното управление на ERI (2);

23. подчертава значението на регионалните и местните власти за насърчаването на съвместни научноизследователски програми, включително такива с участие на трети страни, тъй като те са по-пряко свързани с конкретното положение на място по отношение на науката, технологиите и икономиката и следователно знаят кога има нужда от сътрудничество в области със стратегическо значение (2). Някои региони в Европа вече успешно участват в сътрудничество при координирането на инструменти за научноизследователски програми, както е при проектите ERA-NET. Подобно на държавите-членки, градовете и регионалните власти следва да участват в насърчаването на сключването на споразумения за сътрудничество в рамките на изготвянето на съвместни програми (2);

Субсидиарност, пропорционалност и по-добро регулиране

24. отбелязва, че в съобщението не се отчитат всички местни и регионални аспекти и Европейската комисия не е представила оценка на въздействието за това съобщение. Това се отнася до правомощията на местните и регионалните власти и подчертава особеното значение на международното сътрудничество в областта на науката и технологиите за градовете и регионите.

II. ПРИЛОЖЕНИЕ

Обща информация за съобщението на Европейската комисия

Съобщението е изготвено в отговор на заключенията на Съвета от февруари 2008 г. и представлява една от петте инициативи на Комисията вследствие на обществените дебати относно бъдещето на ЕНП (11) и глобализацията на информационното общество. То доразвива и заключенията от Световната среща на върха по въпросите на информационното общество (WSIS) през 2005 г.

Намерението на Комисията е с това съобщение да засили европейските усилия в областта на научните изследвания и да улесни използването на нови технологии, за да се даде по-ефективен и ефикасен отговор на основните предизвикателства, пред които е изправено обществото днес.

За да се отрази нуждата от по-нататъшно задълбочаване и разширяване на ЕНП чрез засилено сътрудничество с международни партньори, Седмата рамкова програма за научни изследвания (РП7) се отваря за участие на трети страни и включва няколко нови инструмента за насърчаване на международното сътрудничество. Въпреки това, РП7 представлява само една малка част от цялата научноизследователска дейност в Европа. Затова в съобщението се предлага нова европейска рамка, състояща се от няколко основни принципа и насоки за действие. Действията съгласно тази рамка ще подсилят европейските публични и частни институции по отношение на начина, по който те си сътрудничат с партньори и конкуренти от други точки на света. Предложната рамка ще допринесе за свободното движение на знания — „петата свобода на ЕС“ — в световен мащаб, ще засили ролята на Европа в областта на науката и технологиите по света и ще спомогне за разпространението по света на европейския ноу-хау в областта на ИКТ. Рамката ще придаде глобален характер на Европейското научноизследователско пространство, ще го отвори повече към света и ще подсили европейската конкурентоспособност в световната икономика (12).

Брюксел, 21 април 2009 г. Председател на Комитета на регионите Luc VAN DEN BRANDE

(1) CdR 83/2007 fin.

(2) CdR 283/2008 fin.

(3) Заключения на Съвета относно стартирането на „Процеса от Любляна“ — към цялостно осъществяване на европейското изследователско пространство, 30 май 2008 г.

(4) Вж. Съобщението на Комисията COM(2006) 724 от 4.12.2006 г. относно „Общ подход, даващ възможност на съседните на ЕС страни да участват в агенции и програми на Общността“.

(5) COM(2007) 161 окончателен.

(6) Доклад на експертната група по ЕНП „Opening to the World: International Cooperation in Science and Technology“ [„Отваряне към света — международно сътрудничество в областта на науката и технологиите“].

(7) CdR 263/2007 fin.

(8) CdR 155/2005 fin.

(9) „Документ за ключови въпроси“ 2009 г. — Принос на Съвета за конкурентоспособност за пролетното заседание на Европейския съвет.

(10) ESFRI — European Strategy Forum on Research Infrastructures (Европейски стратегически форум за научноизследователски инфраструктури), http://cordis.europa.eu/esfri/home.html.

(11) SEC (2008) 430 от 2.4.2008 г.

(12) Съобщение на Комисията „Стратегическа европейска рамка за международно сътрудничество в областта на науката и технологиите“, СОМ(2008) 588.